Η ταινία ***Η Σύζυγος*** (Πρωτότυπος τίτλος ***The Wife***) είναι δράμα παραγωγής 2017 σε σκηνοθεσία Μπγιορν Ρούνγκε. Το σενάριο βασίζεται στο ομώνυμο μυθιστόρημα της Μεγκ Γουόλιτζερ και διασκευάστηκε για τη μεγάλη οθόνη από την Τζέιν Αλεξάντερ. Στην ταινία πρωταγωνιστεί η Γκλεν Κλόουζ στο ρόλο μιας συζύγου, η οποία κάνει μια αναδρομή στο παρελθόν, ενώ συνοδεύει τον συγγραφέα σύζυγό της στη Στοκχόλμη, όπου πρόκειται να του απονείμουν το Νόμπελ Λογοτεχνίας. Η Κλόουζ πλαισιώνεται από τους Τζόναθαν Πράις και Κρίστιαν Σλέιτερ.

Η πρώτη προβολή της ταινίας έγινε στο Φεστιβάλ του Τορόντο το 2017, ενώ έκανε πρεμιέρα στις Ηνωμένες Πολιτείες Αμερικής στις 17 Αυγούστου 2018. Η Γκλεν Κλόουζ έλαβε θετικές κριτικές για την ερμηνεία της και βραβεύτηκε με τη Χρυσή Σφαίρα Καλύτερης Γυναικείας Ερμηνείας σε Δράμα και προτάθηκε για Όσκαρ Α' Γυναικείου Ρόλου.

Υπόθεση
-------

Η Τζόαν Κάσελμαν (Γκλεν Κλόουζ) είναι η σύζυγος του Τζόζεφ Κάσελμαν (Τζόναθαν Πράις), ενός καταξιωμένου συγγραφέα και αφανής ηρωίδα στην καριέρα του. Οι δυο τους μετρούν σαράντα χρόνια έγγαμου βίου κι ο ένας συμπληρώνει τον άλλον. Όταν όμως ο Τζόζεφ πληροφορείται ότι πρόκειται να του απονείμουν το Νόμπελ Λογοτεχνίας, η μεταξύ τους σχέση κλονίζεται. Στο ταξίδι για τη Στοκχόλμη η Τζόαν κάνει μια αναδρομή στο παρελθόν σκεπτόμενη τη ζωή της στο πλευρό αυτού του χαρισματικού άνδρα και τις θυσίες που έκανε προκειμένου στηρίξει την καριέρα του. Η σχέση τους ξεκίνησε έχοντας ως γνώμονα την αγάπη τους για τη λογοτεχνία. Εκείνος ήταν άσημος συγγραφέας και καθηγητής λογοτεχνίας και εκείνη μαθήτριά του με φιλοδοξία να ασχοληθεί με τη συγγραφή. Η γνωριμία τους ήταν εκείνη που απογείωσε την καριέρα του Τζόζεφ, ενώ παράλληλα έδωσε τέλος στις φιλοδοξίες της Τζόαν, της οποίας η μοίρα ήταν να μείνει στο παρασκήνιο και να υπομένει τις απιστίες του. Κατά την τελετή της απονομής των βραβείων Νόμπελ, έπειτα από μια σειρά γεγονότων που έχουν προκαλέσει την οργή της γυναίκας, η Τζόαν έρχεται αντιμέτωπη με τον Τζόζεφ, εφόσον γνωρίζει ότι το βραβείο αυτό της ανήκει ολοκληρωτικά. Το ξέσπασμά της όμως πρόκειται να έχει τραγικές συνέπειες.

Πληροφορίες παραγωγής
---------------------

Το 2014 ανακοινώθηκε το όνομα της Γκλεν Κλόουζ για τον πρωταγωνιστικό ρόλο στην κινηματογραφική μεταφορά του μυθιστορήματος της Μεγκ Γουόλιντζερ *The Wife*. Το τιμόνι της σκηνοθεσίας επρόκειτο να αναλάβει ο Μπγιορν Ρούνγκε και η διασκευή του σεναρίου επρόκειτο να γίνει από την Τζέιν Άντερσον. Τον Ιανουάριο του 2015 ανακοινώθηκε η συμμετοχή των: Φράνσις ΜακΝτόρμαντ, Λόγκαν Λέρμαν, Μπριτ Μάρλινγκ, Τζόναθαν Πράις και Κρίστιαν Σλέιτερ στην ταινία. Ένα χρόνο αργότερα επιβεβαιώθηκαν τα ονόματα των Τζόναθαν Πράις και Κρίστιαν Σλέιτερ, ενώ οι υπόλοιποι ρόλοι ανατέθηκαν στους Ελίζαμπεθ ΜακΓκόβερν, Μαξ Άιρονς, Χάρι Λόιντ και Αν Σταρκ. Η Αν Σταρκ, κόρη της Γκλεν Κλόουζ, επρόκειτο να ερμηνεύσει τον ρόλο της Τζόαν σε νεαρή ηλικία. Η Κλόουζ είχε επίσης προσεγγίσει τον Γκάρι Όλντμαν για το ρόλο του Τζόζεφ Κάσελμαν, αλλά εκείνος δεν ήταν διαθέσιμος για την περίοδο των γυρισμάτων. Η ταινία γυρίστηκε στη Σκωτία.

Υποδοχή και Βραβεία
-------------------

Η ταινία έλαβε θετικές κριτικές κι η Γκλεν Κλόουζ επαινέθηκε για την ερμηνεία της και προτάθηκε για Όσκαρ Α' Γυναικείου Ρόλου. 

Βραβεία Ακαδημίας Κινηματογράφου (Όσκαρ)

**Υποψηφιότητα:**

* Α’ Γυναικείου Ρόλου – Γκλεν Κλόουζ

Παραπομπές
----------

1. ↑  Fleming, Mike Jr. (25 Ιουλίου 2017). «Toronto Film Festival 2017 Unveils Strong Slate». *Deadline Hollywood*. Penske Business Media. Ανακτήθηκε στις 25 Ιουλίου 2017.
2. ↑  McNary, Dave (16 May 2014). «Glenn Close Heading to Sweden to Star in ‘The Wife’». *Variety* (Penske Business Media).. Ανακτήθηκε στις 13 January 2017.
3. ↑  Barraclough, Leo (30 January 2015). «Berlin: Frances McDormand, Brit Marling, Christian Slater Join ‘The Wife’». *Variety* (Penske Business Media).. Ανακτήθηκε στις 13 January 2017.
4. ↑  Ritman, Alex (19 October 2016). «Glenn Close's 'The Wife' Rounds Out Cast». *The Hollywood Reporter* (Prometheus Global Media).. Ανακτήθηκε στις 13 January 2017.
5. ↑  Swarbrick, Susan (15 Φεβρουαρίου 2017). «Coming attractions: the star-studded new films and TV shows shot in Scotland». *The Herald*. Herald & Times Group. Ανακτήθηκε στις 31 Μαρτίου 2017.
6. ↑  «*The Wife* (2018)». *Rotten Tomatoes*. Fandango Media. Ανακτήθηκε στις 8 Δεκεμβρίου 2018.

Εξωτερικοί σύνδεσμοι
--------------------

* Η Σύζυγος στην IMDb (Αγγλικά)Edit on Wikidata

* Η Σύζυγος στο AllMovie (Αγγλικά)Edit on Wikidata

* Η Σύζυγος στο Rotten Tomatoes (Αγγλικά)Edit on Wikidata

* Η Σύζυγος στο Metacritic (Αγγλικά)Edit on Wikidata

* Η Σύζυγος στο Box Office Mojo (Αγγλικά)Edit on Wikidata

* Η Σύζυγος στο AlloCine (Γαλλικά)Edit on Wikidata

* Η Σύζυγος στο Βρετανικό Ινστιτούτο Κινηματογράφου (Αγγλικά)Edit on Wikidata